אריה גמליאל (אתלט)

ביוגרפיה

גמליאל התאמן בקבוצת מכבי תל אביב בהדרכתו של יחיעם סקיטל. הוא למד הנדסאי תעשייה וניהול.

1977

באליפות ישראל באתלטיקה שנערכה ב-21 במאי 1977 זכה גמליאל במדליית זהב בריצת 10000 מטר בתוצאה של 32:07.9 דקות, לפני דני בן שמש (32:45.9 דקות). חודשיים לאחר מכן, בתחרויות האתלטיקה של המכביה העשירית הוא זכה במדליית כסף בריצת 10000 מטר בתוצאה של 32:14.54 דקות, אחרי ג'רי כהן מארצות הברית (31:19.23 דקות) ולפני יוסף דהרי מישראל (32:28.76 דקות)

1979

באליפות ישראל ה-18 במרוצי שדה שנערכה בפארק הירקון שבתל אביב ב-27 בינואר 1979 זכה גמליאל במדליית זהב וסיים במקום שלישי הכללי.

1980

בתחרות שנערכה בתל אביב ב-10 במאי 1980 קבע גמליאל בריצת 10000 מטר שיא ישראלי חדש של 29:22.6 דקות, שיפור לשיא בן ה-7 שנים של יובל וישניצר (29:32.4 דקות). 10 ימים לאחר מכן, בתחרות שנערכה בטרויסדורף ב-20 במאי הוא זכה במדליית ארד בריצת 3000 מטר בשיא ישראלי חדש של 7:58.0 דקות, שיפור לשיא בן ה-5 שנים של יובל וישניצר (8:01.2 דקות) ובכך היה לאתלט הישראלי הראשון שירד מ-8 דקות בריצה זו.
בתחרות שנערכה בשטוטגרט שבגרמניה ב-11 ביולי אותה שנה סיים גמליאל במקום תשיעי בריצת 5000 מטר, בשיא אישי חדש של 13:56.4 דקות, המהווה את התוצאה השנייה בטיבה של אתלט ישראלי באותה העת.

1981

באליפות ישראל שנערכה בתחילת יולי 1981 זכה גמליאל במדליית זהב בריצת 5000 מטר בתוצאה של 4:01.83 דקות, לפני יאיר קרני מהפועל עמק חפר (14:05.63 דקות) ויהודה צדוק מהפועל קריית ביאליק (14:07.85 דקות).
שבוע לאחר מכן, בתחרות האתלטיקה של המכביה ה-11 שנערכה בתל אביב זכה גמליאל במדליית כסף בריצת 5000 מטר בתוצאה של 13:56.83 דקות, אחרי ג'יימס אספיר מבריטניה (13:53.49 דקות) ולפני יאיר קרני (14:30.27 דקות). שלושה שבועות לאחר מכן, בתחרות שנערכה בקופנהגן שבדנמרק ב-6 באוגוסט הוא סיים במקום רביעי בריצת 3000 מטר בשיא ישראלי חדש של 7:55.7 דקות, שיפור לשיאו בן השנה. שיא זה החזיק מעמד 7 שנים ונשבר על ידי דב קרמר (7:55.0 דקות).

1982

בשנת 1982 קבע גמליאל בריצת 2000 מטר, שיא ישראלי חדש של 5:11.52 דקות, שיא זה החזיק מעמד כ-25 שנה ונשבר על ידי איתי מגידי (5:10.12 דקות).

1984

באליפות ישראל ה-24 במרוצי שדה שנערכה בפארק הירקון (11 ק"מ) ב-4 בפברואר 1984 זכה גמליאל בפעם החמישית במדליית זהב בתוצאה של 35.08 דקות.
בתחרות שנערכה בלוון שבבלגיה ב-15 ביוני אותה שנה קבע גמליאל בריצת 10000 מטר, שיא ישראלי חדש של 28:42.9 דקות.שיא זה החזיק מעמד כ-26 שנים ונשבר על ידי גזצ'או יוסף (28:37.48 דקות).
באולימפיאדת לוס אנג'לס (1984) סיים גמליאל במקום 31 בריצת 10000 מטר בתוצאה של 29:31.32 דקות דקות ובמקום 34 בריצת 5000 מטר בתוצאה של 14:02.98 דקות. שלושה שבועות לאחר מכן, בתחרות שנערכה בקובלנץ שבגרמניה ב-29 באוגוסט הוא סיים במקום 12 בריצת 5000 מטר בשיא אישי חדש של 13:43.04 דקות, התוצאה השנייה בטיבה של אתלט ישראלי באותה העת.

1985

באליפות ישראל באתלטיקה שנערכה באצטדיון שבהדר יוסף בתחילת יוני 1985 זכה גמליאל במדליית זהב בריצת 10000 מטר בתוצאה של 29:55.4 דקות, לפני יאיר קרני (29:58.1 דקות) ודני דריליך (31:12.0 דקות). חודש לאחר מכן, באליפות ישראל באתלטיקה שנערכה בתחילת יולי אותה שנה הוא זכה במדליית כסף בריצת 5000 מטר בתוצאה של 14:09.47 דקות, אחרי יחזקאל חליפה שקבע שיא אישי חדש של 14:09.23 דקות ולפני שם טוב סבג (14:26.71 דקות). במקום הראשון בריצה זו סיים דייב בוזה מבריטניה (14:06.30 דקות). 
שבועיים לאחר מכן, בתחרות האתלטיקה של המכביה השתים עשרה שנערכה בהדר יוסף ביולי אותה שנה זכה גמליאל בשתי מדליות כסף, בריצת 5000 מטר בתוצאה של 14:13.33 דקות, אחרי לארי גרין מארצות הברית (14:12.72 דקות) ולפני יחזקאל חליפה (14:21.89 דקות) ובריצת 10000 מטר בתוצאה של 29:44.14 דקות, אחרי דן שליזינגר מארצות הברית שקבע שיא מכביה חדש של 29:34.70 דקות, ולפני יאיר קרני (30:16.34 דקות).

1987

באליפות ישראל באתלטיקה שנערכה בשנת 1987 זכה גמליאל בשתי מדליות זהב, בריצת 5000 מטר בתוצאה של 14:19.82 דקות ובריצת 10000 מטר בתוצאה של 29:41.67 דקות.

1988

בשנת 1988 הוא זכה בפעם השנייה ברציפות במדליית זהב בריצת 10000 בתוצאה של 30:07.70 דקות,

1989

בשנת 1989 הוא זכה בפעם השלישית ברציפות במדליית זהב בריצת 10000 בתוצאה של 29:58.14 דקות.
בתחרויות האתלטיקה של המכביה ה-13 שנערכו ביולי אותה שנה הוא זכה במדליית זהב בריצת 10000 מטר בתוצאה של 30:33.04 דקות, לפני ריצ'רד טפירנו מארצות הברית (31:08.14 דקות) ויצחק גולה מישראל (31:31.07 דקות).

1990

בשנת 1990 הוא זכה בשתי מדליות זהב, בריצת 5000 מטר בתוצאה של 14:32.22 ובפעם הרביעית ברציפות בריצת 10000 מטר בתוצאה של 30:22.27 דקות.